Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu.

(2020/C 44/08)

Šis paziņojums publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

PAZIŅOJUMS PAR STANDARTA GROZĪJUMA APSTIPRINĀŠANU

“Savennières Roche aux Moines”

PDO-FR-A0982-AM01

Paziņojuma datums: 2019. gada 14. novembris.

APSTIPRINĀTĀ GROZĪJUMA APRAKSTS UN PAMATOJUMS

1. Ģeogrāfiskais apgabals

Specifikācijas I nodaļas IV iedaļas 1. punktā teikums “Vīnogu novākšana, vīna darīšana, vīna ražošana un vīna nogatavināšana tiek veikta šādas Maine-et-Loire departamenta pašvaldības teritorijā:” ir aizstāts ar teikumu “Visi ražošanas posmi notiek ģeogrāfiskajā apgabalā, kura perimetrā, pamatojoties uz oficiālo 2018. gada ģeogrāfisko kodeksu, aptverta šādas Maine-et-Loire departamenta pašvaldības teritorija:”. Ir pievienots arī teikums: “Ar kartogrāfiskajiem dokumentiem, kuros attēlots šis ģeogrāfiskais apgabals, var iepazīties Institut national de l’origine et de la qualité (INAO) [Valsts Izcelsmes un kvalitātes institūta (INAO)] tīmekļvietnē.”

Mainīt redakciju tā punkta tekstam, kas attiecas uz ģeogrāfisko apgabalu, ierosināts ar mērķi vienkāršot aprakstu un novērst jebkādas neskaidrības attiecībā uz ražošanas posmu definīciju (vinifikācija, gatavošana, kopšana utt.).

Redakcionāls grozījums: jaunajā administratīvo vienību sarakstā ir ņemta vērā apvienošanās vai citas izmaiņas administratīvajā zonējumā, kuras notikušas kopš specifikācijas apstiprināšanas. Lai palielinātu juridisko noteiktību, šim sarakstam ir atsauce uz oficiālā ģeogrāfiskā kodeksa spēkā esošo redakciju, ko katru gadu publicē INSEE. Ģeogrāfiskā apgabala perimetrs saglabāts pilnīgi identisks.

Visbeidzot, ir pieminēta kartogrāfisko dokumentu pieejamība INAO tīmekļa vietnē, kuros attēlots šis ģeogrāfiskais apgabals, lai sabiedrībai būtu pieejama labāka informācija.

Attiecīgi grozīts vienotā dokumenta 6. punkts, kas attiecas uz ģeogrāfisko apgabalu.

2. Tiešās apkaimes apgabals

1. nodaļas IV iedaļas 3. punktā pašvaldību sarakstu aizstāj ar:

Beaulieu-sur-Layon, Chaudefonds-sur-Layon, Rochefort-sur-Loire, Val-du-Layon (kādreizējā Saint-Aubin-de-Luigné teritorija).

Tas ļauj ņemt vērā dažādās pašvaldību apvienošanās, kas notikušas kopš pēdējās specifikācijas versijas. Tiešās apkaimes apgabala perimetrs saglabājas pilnīgi identisks.

Attiecīgi grozīts vienotā dokumenta 9. punkts, kas attiecas uz papildu nosacījumiem.

3. Paziņojums par vīnogu ražas novākšanas sākumu

1. nodaļas VII iedaļas 1. punkta a) apakšpunktā teikums “Vīnogu ražas novākšanas sākuma datumu nosaka saskaņā ar Lauku un jūras zvejas kodeksa D. 645-6. panta noteikumiem.” ir svītrots.

Ražas novākšanas sākuma datuma noteikšana mūsdienās vairs nav nepieciešama, jo operatoriem tagad ir plašs instrumentu klāsts, kas viņiem ļauj pēc iespējas precīzāk novērtēt vīnogu gatavību. Katram operatoram ir vairākas ierīces un iekārtas — gan individuāli, gan kopīgi izmantojamas —, kas katrā zemesgabalā ļauj precīzi noteikt optimālo datumu ražas novākšanas sākšanai atbilstoši ražošanas mērķiem.

Šis grozījums vienoto dokumentu neietekmē.

4. Vīndarītavas jauda

1. nodaļas IX iedaļas 1. punkta e) apakšpunktā teikums: “Katra operatora vīndarītavas jauda ir vismaz 1,4 reizes lielāka par vidējo saimniecības ražību pēdējos piecos gados.” ir aizstāts ar teikumu: “Katra operatora vīndarītavas jauda ir vismaz 1,4 reizes lielāka par vīnā pārraudzēto vidējo apjomu pēdējos piecos gados.”

Specifikācijā veic atsauci nevis uz tilpuma daudzumu (izteiktu hl vai m3), bet uz ražību, tas ir, ražas daudzumu dalot ar ražošanas platību (izteiktu, piemēram, hl/ha). Ierosinātais grozījums ļauj novērst šo neatbilstību daudzumu ziņā, neko nemainot pēc būtības (minimālā jauda joprojām ir 1,4 reizes lielāka par vīnā pārraudzēto vidējo apjomu saimniecībā iepriekšējās sezonās).

Šis grozījums vienoto dokumentu neietekmē.

5. Saikne ar ģeogrāfisko apgabalu

Nosaukumā “Anžē Lauksaimniecības un rūpniecības sabiedrība” pievienots vārds “Lauksaimniecības”, jo šā apskata nosaukums bija nepilnīgs. Piedāvātais labojums šo izlaidumu ļauj novērst.

Attiecīgi grozīts vienotā dokumenta 8. punkts, kas attiecas uz saikni.

6. Uzskaite

2. nodaļas II iedaļas 3. punktā vārds “potenciālā” aizstāts ar vārdu “dabiskā”.

Lai nodrošinātu atbilstību tai redakcijai, kas izmantota visās Anžū un Somīras [Anjou Saumur] reģiona specifikācijās, ar formulējumu “spirta dabiskā tilpumkoncentrācija” ir aizstāts formulējums “potenciālā stiprība” vai “grādi”. Šie grozījumi uzlabo specifikāciju lasāmību. Ar reģistru kārtošanu saistīto noteikumu saskaņošanas mērķis ir atvieglot pārbaudes plāna sastādīšanu un šīs uzskaites kontroli.

Šis grozījums vienoto dokumentu neietekmē.

7. Galvenie pārbaudāmie punkti

Ir pārskatīta 3. nodaļa, lai nodrošinātu redakcionālu konsekvenci galvenajos pārbaudāmajos punktos Anžū un Somīras reģiona teritorijas specifikācijās.

Šis grozījums vienoto dokumentu neietekmē.

VIENOTS DOKUMENTS

1. Produkta nosaukums

Savennières Roche aux Moines

2. Ģeogrāfiskās norādes veids

ACVN — aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna vai vīnu apraksts

Vīni ir nedzirkstošie sausi, pussaldi vai saldi baltvīni, kuru galvenās analītiskās īpašības ir šādas: — spirta minimālā dabiskā tilpumkoncentrācija sausajiem vīniem ir 12,5 %, — spirta minimālā dabiskā tilpumkoncentrācija pārējiem vīniem ir 15,5 %, — sausajos vīnos fermentējamo cukuru (glikoze + fruktoze) saturs pēc fermentācijas ir zemāks par vai vienāds ar 4 gramiem uz litru. Pussaldajos vīnos fermentējamo cukuru (glikoze + fruktoze) saturs pēc fermentācijas ir augstāks par vai vienāds ar 30 gramiem uz litru; — gaistošā skābuma, kopējā skābuma un kopējā sēra anhidrīda saturs atbilst Kopienas tiesību aktos noteiktajam. Vīni ir baltvīni un visbiežāk sausie. To gaiši dzeltenā krāsa, kas dažreiz ir zeltainā tonī ar zaļiem atspīdumiem, rada īpašu eleganci. Daudzveidīgajā un izsmalcinātajā smaržā ziedu aromāti bieži apvienojas ar augļainuma notīm, ko pastiprina mineralitātes pieskāriens. Garša ir pilnīga, pievilcīga ar dzīvīguma pieskārienu, kas vienmēr novērš smagnējību. Ja gads ļauj attīstīties dižciltīgajai puvei, tas dod ražotājiem iespēju saražot ilgi uzglabājamus vīnus ar fermentējamiem cukuriem, kas laika gaitā veidos īpašu un daudzveidīgu buķeti, kura saistīta ar pelēkās [dižciltīgās] puves [Botrytis cinerea] attīstīšanos.

VISPĀRĪGĀS ANALĪTISKĀS ĪPAŠĪBAS Maksimālā kopējā spirta tilpumkoncentrācija (tilp. %) Minimālā iegūtā spirta tilpumkoncentrācija (tilp. %) 11,5 Minimālais kopējais skābums Maksimālais gaistošais skābums (miliekvivalentos uz litru) Kopējais sēra anhidrīda saturs (miligramos uz litru)

5. Vīndarības metodes

a. Galvenās vīndarības metodes

Īpašā vīndarības metode

Presē tiek bērtas veselas vīnogas.

Ilgstoša presēšana ir aizliegta.

Jebkādas bagātināšanas darbības ir aizliegtas. Ražas vai vīna termiska apstrāde temperatūrā, kas zemāka par –5° C vai augstāka par 40° C, ir aizliegta. Jebkāda daļēja spirta satura korekcija vīnos ir aizliegta. Koksnes šķeldas izmantošana ir aizliegta. Papildus iepriekšminētajiem noteikumiem vīniem attiecībā uz vīndarības praksi jāatbilst prasībām, kas noteiktas Kopienas līmenī un Lauku un jūras zvejniecības kodeksā.

Vīnus nogatavina vismaz līdz 15. jūnijam nākamajā gadā pēc ražas novākšanas.

Audzēšanas prakse

Minimālā stādījumu biezība ir 5000 vīnkoku uz hektāru. Šo vīnkoku rindstarpu platums nedrīkst pārsniegt 2 metrus, un atstatums starp vīnkokiem vienā rindā — 1 metru. Vīnkokus atzaro ne vēlāk kā 30. aprīlī, — veicot vai nu jaukta tipa apgriešanu, uz katra vīnkoka atstājot ne vairāk kā 10 vīnstīgu pumpuru; — vai Royat kordona formā , uz katra vīnkoka atstājot ne vairāk par 12 vīnstīgu pumpuriem. Fenoloģiskajā fāzē, kas atbilst 11 vai 12 izplaukušām lapām, ražas gadā auglīgo zaru skaits uz vienu vīnkoku ir mazāks par vai vienāds ar 8.

Palisāžā atsietās lapotnes augstums ir vismaz 0,6 salīdzinājumā ar rindstarpu attālumiem, bet atsietās lapotnes augstumu palisāžā mēra no lapotnes apakšējās robežas, kas atrodas vismaz 0,40 metrus virs zemes, līdz augšējai apgriešanas robežai, kura tiek noteikta vismaz 0,20 metrus virs režģa augšējās stieples.

Apūdeņošana ir aizliegta.

Vīnogas novāc ar rokām, no viena vīnkoka izvēloties vismaz 2 ķekarus. Vīnogu novākšanas mašīnas lietošana ir aizliegta.

Savākšanas konteineru izmantošana ir aizliegta.

b. Maksimālās ražas

sausie vīni

35 hektolitri no hektāra

pussaldie un saldie vīni

30 hektolitri no hektāra

6. Doteiktais ģeogrāfiskais apgabals

Visi ražošanas posmi notiek ģeogrāfiskajā apgabalā, kura perimetrs, pamatojoties uz oficiālo 2018. gada ģeogrāfisko kodeksu, aptver šādas Maine-et-Loire departamenta pašvaldības teritoriju: Savennières.

7. Galvenās vīnogu šķirnes

“Chenin B”

8. Saiknes vai saikņu apraksts

1. Informācija par ģeogrāfisko apgabalu

a) Saikni veicinošo dabisko faktoru apraksts

“Roche aux Moines” ir slavena ar aizsargāto cilmes vietas nosaukumu “Savennières” apzīmētā produkta ražošanas vieta. Tā atrodas apmēram divpadsmit kilometrus uz rietumiem no Anžē, un tā vienmēr ir uzskatīta par vienu no šā aizsargātā cilmes vietas nosaukuma flagmaņiem. Kalna nogāze ir Armorikas masīva virsotnes izvirzījums, īsts akmeņains atsegums, kas paceļas virs Luāras. Austrumos tā robežojas ar “Coulée de Serrant”, bet rietumos — ar ieleju, no kuras paveras skats uz “les Forges”, kas to atdala no “Moulin du Gué” kalna nogāzes. Tās delimitētā platība ir aptuveni 35 hektāri. Nogāzes augšdaļa ir viegli ieslīpa dienvidu vērsumā. Nogāzes lejasdaļā un rietumdaļā attiecībā pret “Moulin du Gué” slīpums kļūst stāvāks.

Ģeoloģiskās formācijas pieder pie Armorikas masīva. Augsnes galvenokārt veidojušās uz slānekļa un slānekļa-smilšakmens formācijām, kas veidojušās laikā no augšējā ordovika līdz apakšējam devonam. Vietumis parādās vulkāniskās dzīslas, no kuru sākotnējā skābā materiāla veidojušies riolīti. Vienā nogāzes vietā ir pārsteidzošs cietās klints atsegums, no kura nosaukuma ir radies šīs vietas nosaukums. Dažos zemesgabalos plato sākumdaļā ir augsnes, kas plānā kārtā klātas ar vēja sanestajām kvartārajām smiltīm. Pakalnos cilmiezis visbiežāk atrodas ļoti tuvu zemes virsai. Augsnes parasti ir seklas, ne pārāk auglīgas un ļoti akmeņainas. Tām ir ievērojama drenāžas spēja, un maza ūdensietilpība.

“Roche aux Moines” klimats iekļaujas Anžū vīndārzu okeāna tipa klimatiskajā kontekstā. Moža [Mauges] kalni, kas atrodas uz rietumiem, šajā okeāna ietekmētajā klimatā rada fēna efektu. Tajā teritorijas daļā, kas ir pasargāta no mitrajiem vējiem, gada vidējais nokrišņu daudzums ir 600 milimetri, kurpretim Moža kalnos tas pārsniedz 800 milimetrus. Šī atšķirība nokrišņu daudzuma ziņā vēl izteiktāka ir vīnogulāju veģetācijas periodā, īpaši no jūnija līdz ražas novākšanas laikam. Gada vidējā temperatūra ir salīdzinoši augsta (ap 12° C). Šīs īpašības pastiprinās mezoklimata līmenī. Stāvajās nogāzēs, kas vērstas uz dienvidiem, ir lielāks saules gaismas daudzums; tās ierobežo gaisa mitrumu un garantē labu gaisa cirkulāciju zemesgabalos.

Liela nozīme šeit ir Luāra, jo tās siltumregulējošā ietekme pilnā mērā izpaužas tuvējā kalnu nogāzē, kas pakļauta valdošajiem vējiem, tādējādi naktīs tur saglabājas augsta temperatūra. Luāra un tās pietekas ir arī galvenais faktors, kas ražas novākšanas laikā veicina miglas rašanos no rītiem, lai attīstītos pelēkā puve [Botrytis cinerea].

b) Saikni veicinošo cilvēkfaktoru apraksts

Nosaukums “Roche aux Moines” radies XII gadsimtā un kopš tā laika tiek lietots nepārtraukti. Tas parādījās, kad bruņinieka Biāra [Chevalier Buhard] īpašumi ap 1130. gadu tika atdoti Anžē Svētā Nikolaja abatijas mūkiem, kuri tur iestādīja vīnkokus. Pirmā no tā dēvētajām “de Bouvines” kaujām tur notika 1214. gada 2. jūlijā. Angļu bruņiniekus, kuru virzīšanos uz priekšu bremzēja biezi sastādītie vīnkoki, pieveica Luija VIII karaspēks. “Roche aux Moines” kalna nogāze palika klostera īpašums, kurā vīndarības kultūra līdz pat Revolūcijai attīstījās atbilstoši reliģiozo ļaužu vajadzībām. Pēc tam šo brīnišķīgo vietu pārņēma īpašnieki, kas bija ieinteresēti augstas kvalitātes vīnu iegūšanā.

Pjērs Gijorī [Pierre Guillory] (1796–1878), nepārtraukti cenšoties virzīties uz priekšu, spēcīgi ietekmēja vīndārza dzīvi. Interesējoties par tehniskiem jauninājumiem un labprāt daloties ar sasniegtajiem rezultātiem, viņš veicināja “Roche aux Moines” pazīstamību. Šajā kalnu nogāzē viņš izveidoja tādas pašas terases, kādas bija redzējis Ženēvas ezera krastos. Viņš veica eksperimentus arī ar vīnkoku atsiešanu, izmantojot dzelzs stieples un dabiskā šīfera mietus, tādējādi veicinot “Chenin B” šķirnes vīnogu ķekaru aerāciju. Viņš strādāja arī pie sēra izmantošanas un agrīnas atpumpurošanas metodes. Viņa pētījumu rezultātus attiecībā uz ražas novākšanas un presēšanas metodēm drīzi sāka izmantot citi ražotāji. 1861. gadā viņš Bulletin de la Société Agricole et Industrielle d’Angers [Anžē Lauksaimniecības un rūpniecības sabiedrības biļetenā] rakstīja, ka: “Ražu, ar retiem izņēmumiem, novāc oktobrī, kad tiek atzīts, ka vīnogas ir vislabākajā gatavībā un ka vismaz ceturtdaļā no tām ir puve.” Šie izteikumi apstiprina arī grāfa Odāra [Comte Odart] vārdus, kas 1845. gadā savā “Traité des cépages” [Traktātā par vīnogu šķirnēm] norāda: “Jāpievieno arī nosacījums, ka tās novāc tikai pārgatavībā, piemēram. tādā gatavības pakāpē, kādu tās sasniedz līdz Visu svēto dienai, kad lietavu mīkstinātā miziņa lobās nost pati.” Ražotāji šeit drīzi vien saprata, ka šo vīnogu šķirni ir ieteicams novākt vēlīnā gatavības posmā un katram ķekaram veltot sevišķu uzmanību.

2. Informācija par produkta kvalitāti un īpašībām

Vīni ir baltvīni un visbiežāk sausi.

To gaiši dzeltenā krāsa, kas dažreiz ir zeltainā tonī ar zaļiem atspīdumiem, norāda uz īpašu eleganci. Daudzveidīgajā un izsmalcinātajā smaržā ziedu aromāti bieži apvienojas ar augļainuma notīm, ko pastiprina mineralitātes pieskāriens. Garša ir pilnīga, pievilcīga, ar dzīvīguma pieskārienu, kas vienmēr novērš smagnējību.

Ja gads ļauj attīstīties cēlajai puvei, tas dod ražotājiem iespēju saražot ilgi uzglabājamus vīnus ar fermentējamiem cukuriem, kas laika gaitā veidos īpašu un daudzveidīgu buķeti, kura saistīta ar pelēkās puves [Botrytis cinerea] attīstīšanos.

3. Cēloņsakarības

Sevišķās īpašības, ar kādām izceļas šīs stāvās Luāras krastu pārkaru nogāzes, kurās ir akmeņainas un neauglīgas augsnes, vislabāk spēj izmantot tikai vīnogulāji. Šajās nogāzēs izcili piemēroti augšanas apstākļi ir vīnogu šķirnei “Chenin B”, ja vien cilvēki to labi kopj (vīnkokus apgriež tā, lai tie būtu īsi, ražība ir ar noteiktu ierobežojumu – 30 hektolitri no hektāra, ražas novākšana tiek veikta stingras atlases kārtā, rūpīgi izraugoties novācamos ķekarus). Vietējā reljefa un seklo augšņu apstākļos zemesgabali prasa mehanizētu kopšanu vai apsēšanu ar zālaugiem, kā arī vīnkoku aizsardzības līdzekļu kontrolētu lietošanu, jo tie var iznīcināt pazemes dzīvotnes un apdraudēt zemesgabalu izmantošanu vīnkopībai.

Izmantošanas veids, jo īpaši raža, liecina par ražotāju iegūto pieredzi. Tādas ražas iegūšana, kas atbilst augsnes potenciālam, nepiemērojot nekādas bagātināšanas metodes, norāda uz vēlmi apliecināt spēcīgu identitāti. Lai saglabātu šā ekskluzīvā baltvīna oriģinalitāti, ir vajadzīga vislielākā stingrība, gan attiecībā uz presēšanas metodēm, lai saglabātu visas izejvielu īpašības, gan arī attiecībā uz tradicionālo vīna darīšanu, lai garantētu galaprodukta īpašības.

Pjērs Brežū [Pierre Bréjoux] 1956. gadā savā grāmatā “Les Vins de Loire” [Luāras vīni] par “Roche aux Moines” vīniem rakstīja: “Tie ir Luāras valdnieki un pat viens no Francijas bagātās vīndarības lepnumiem.” Ražotāji, apzinoties savu pienākumu nodrošināt un iemūžināt ar aizsargāto cilmes vietas nosaukumu “Savennières Roche aux Moines” apzīmētā produkta kvalitāti un reputāciju, apvieno savus centienus padarīt šo vīnu par vienu no Francijas izcilības produktiem.

9. Būtiski papildu nosacījumi (fasēšana, marķēšana, citas prasības)

Tiešās apkaimes apgabals

Tiesiskais regulējums:

ES tiesību akti

Papildu nosacījuma veids:

Atkāpe par ražošanu noteiktajā ģeogrāfiskajā apgabalā

Nosacījuma apraksts

Tiešās apkaimes apgabalu, kas, paredzot atkāpi, noteikts vinifikācijai, gatavošanai un kopšanai, pamatojoties uz oficiālo 2018. gada ģeogrāfisko kodeksu, veido šādu Maine-et-Loire departamenta pašvaldību teritorija: Beaulieu-sur-Layon, Chaudefonds-sur-Layon, Rochefort-sur-Loire, Val-du-Layon (kādreizējā deleģētās pašvaldības Saint-Aubin-de-Luigné teritorija).

Marķējums

Tiesiskais regulējums:

Valsts tiesību akti

Papildu nosacījuma veids:

Papildu noteikumi attiecībā uz marķēšanu

Nosacījuma apraksts

Neobligātās norādes, kuru izmantošanu saskaņā ar Kopienas noteikumiem var reglamentēt dalībvalstis, norāda etiķetēs, izmantojot burtus, kuru izmēri kā augstumā, tā platumā nav vairāk kā divas reizes lielāki par to burtu izmēriem, ar kādiem atveidots aizsargātais cilmes vietas nosaukums.

Aizsargāto cilmes vietas nosaukumu saskaņā ar noteikumiem, kas paredzēti specifikācijā, var papildināt ar ģeogrāfisko nosaukumu “Val de Loire”. Ģeogrāfiskā nosaukuma “Val de Loire” burtu izmēri kā augstumā, tā platumā nav lielāki par divām trešdaļām no to burtu augstuma un platuma, ar kādiem atveidots aizsargātais cilmes vietas nosaukums.

Vīni, kuros fermentējamo cukuru saturs ir augtāks par vai vienāds ar 30 gramiem uz litru, obligāti tiek uzrādīti tirdzniecības dokumentos, pavaddokumentos un etiķetēs ar norādi “pussaldais” vai “saldais”, kas atbilst vīnā esošajam fermentējamo cukuru (glikozes un fruktozes) saturam, kā noteikts Kopienas tiesību aktos. Etiķetēs šīs norādes atrodas tajā pašā redzamības laukā, kurā ir atveidots aizsargātais cilmes vietas nosaukums.

Saite uz produkta specifikāciju

https://info.agriculture.gouv.fr/gedei/site/bo-agri/document_administratif-24d5c8a6-052c-4f0b-83a4-14034aaad14c

(1) OV L 9, 11.1.2019., 2. lpp.